Sébastien Lecornu

Sébastien Lecornu (f. 11. júní 1986) er franskur stjórnmálamaður sem hefur verið forsætisráðherra Frakklands frá 9. september 2025. Lecornu er hægrisinnaður og aðhyllist gaullískar og félagslega íhaldssamar stjórnmálaskoðanir.

Lecornu hefur verið ráðherra í öllum ríkisstjórnum Frakklands frá árinu 2017. Hann var varnarmálaráðherra í þrjú ár áður en hann varð forsætisráðherra og var yngsti varnarmálaráðherra í sögu Frakklands.

Emmanuel Macron forseti skipaði Lecornu forsætisráðherra þann 9. september 2025 eftir að franska þingið lýsti yfir vantrausti á François Bayrou. Lecornu tók við embætti í miðjum mótmælum gegn stefnu Macrons forseta. Hann lofaði því að vinna að „pólitískum og kerfislegum jöfnuði fyrir farsæld landsins“.

Lecornu sagði af sér þann 6. október 2025, innan við mánuð frá því að hann var skipaður í embætti. Daginn áður hafði hann kynnt nýja ríkisstjórn sem var að mestu óbreytt frá stjórn Bayrou. Næsta dag tilkynnti Lecornu afsögn sína og sagði skilyrði fyrir áframhaldandi setu sinni í embætti ekki fyrir hendi. Hann vísaði til þess að þingflokkar hefðu ekki verið reiðubúnir til að miðla málum milli ólíkra sjónarmiða.

Macron endurútnefndi Lecornu forsætisráðherra þann 10. október, fáeinum dögum eftir að hann sagði af sér. Hann stóð af sér vantrauststillögu með hjálp Sósíalistaflokksins þann 16. október eftir að hann tilkynnti að áætlunum um að hækka eftirlaunaaldur yrði frestað fram yfir næstu forsetakosningar og að fleiri sparnaðaraðgerðir yrðu ekki þvingaðar í gegn án atkvæðagreiðslu.

Tilvísanir

Flokkur:Forsætisráðherrar Frakklands